_:n6e63a0dc78924b2294bc4d8db9a12286xb0
<http://schema.org/articleBody>
"Informaţiile privind o posibilă configurare, după 25 noiembrie, a unui Guvern PNL-PSD-PC-UDMR, sunt confirmate de reprezentanţii Partidului Democrat. Întrebat dacă a simţit o oarecare apropiere între PNL şi PSD, cu prilejul alegerilor de duminică, senatorul PD Dorel Jurcan şi Iuliana Moise au lansat ipoteza unei posibile remanieri a Guvernului, după alegerile europarlamentare. „Fără îndoială că există o apropiere între cele două partide, mai ales de când preşedintele Traian Băsescu a lansat ideea organizării referendumului privind votul uninominal. La un moment dat, PSD a rămas în off-side, având în vedere că preşedintele a grăbit o idee lansată chiar de social-democraţi. Iniţial, în virtutea inerţiei, obişnuit să se opună oricărei iniţiative a preşedintelui Băsescu, PSD s-a opus votului uninominal, propus de şeful statului. Apoi, Geoană a ieşit public şi a recunoscut că e o prostie ca PSD să se opună acestui proiect. Liderul PSD le-a cerut românilor, după ce s-a dezmeticit, să voteze la referendumul pentru uninominal. În plan local, dar şi naţional, am simţit o apropiere între PNL şi PSD şi, într-adevăr, au existat numeroase localităţi în care primarii PNL au susţinut PSD şi invers. Dar nimic nu e întâmplător - liberalii şi social-democraţii au primit semnalul de la centru. Veţi vedea, după referendum şi alegerile pentru Parlamentul European, o guvernare PNL-PSD-PC. Ascultaţi-mă şi scrieţi în ziar, fără teamă! PSD va avea în jur de 6 ministere, va primi şi PC ceva, dar mai subţire. Deci, totul are o explicaţie!”, a afirmat, categoric, parlamentarul democrat. El ne-a precizat că nu îl sperie gândul că Emilian Frâncu şi Ion Cîlea ar putea face echipă la Vâlcea, „nu pentru că noi, democraţii, am fi cei mai tari, ci pentru că sunt ei prea slabi”. În replică, liberalii au spus că speculaţiile privind formarea unui nou Guvern după euroalegeri sunt o diversiune planificată de şeful statului.  E.D."
<https://arenavalceana.ro/OLD7402/>